**REKOMENDACIJOS KAZLŲ RŪDOS SAVIVALDYBĖS ŠVIETIMO ĮSTAIGŲ VAIKŲ/MOKINIŲ KOMPETENCIJŲ VERTINIMO APLANKUI RENGTI**

**I SKYRIUS**

**MOKINIŲ KOMPETENCIJŲ VERTINIMO APLANKO SAMPRATA, PASKIRTIS, TIKSLAS**

1.Mokinių kompetencijų vertinimo aplanko (toliau – Vertinimo aplankas) kūrimas ne tik padidina mokinių įsitraukimą į ugdymosi procesą ir atsakomybę už mokymąsi, bet ir visiems suinteresuotiems ugdymo proceso dalyviams pateikia aiškius įrodymus apie mokinių mokymąsi ir daromą pažangą, asmens ūgtį bei leidžia atpažinti ir stebėti, kurioje srityje mokiniui reikalinga pagalba.

2.Vertinimo aplankas– tai sukaupti mokinio darbai ir kiti dokumentai, atskleidžiantys mokinio pažangą ir pasiekimus, įrodantys mokinio gebėjimus kelti sau mokymosi tikslus, planuoti, organizuoti ir įsivertinti savo mokymąsi, veiklą.

3.Vertinimo aplanko tikslas – padėti mokiniui suprasti, planuoti ir organizuoti savo mokymąsi ir siekti pažangos.

4.Vertinimo aplanko uždaviniai:

4.1.sudaryti mokiniui sąlygas pažinti ir objektyviai save vertinti: įvardinti emocijas, savo stiprybes ir silpnybes, atskleisti gebėjimus, parodyti dalyvavimą įvairioje veikloje;

4.2.padėti mokiniui mokytis kelti asmeninius/ mokymosi tikslus, planuoti būdus ir priemones, kaip jų pasiekti;

4.3. suteikti mokiniui galimybes į(si)vertinti asmeninę pažangą, savo jėgas ir pristatyti save, savo darbus.

**II SKYRIUS**

**VERTINIMO APLANKO KŪRIMO PRINCIPAI**

5.Vertinimo aplanko kūrimo principai:

5.1.vertinimo aplanką kuria pats vaikas/mokinys, padedant grupės auklėtojui/klasės vadovui;

5.2.renkami rezultatus, pažangą įrodantys darbai, pavyzdžiai;

5.3.rengdami aplanką vaikai/mokiniai bendradarbiauja su grupės auklėtojais, klasių vadovais, mokytojais, tėvais (globėjais, rūpintojais) bei tarpusavyje;

5.4.vertinimo aplanke gali būti kaupiami mokytojų, bendraamžių įvertinimai.

**III SKYRIUS**

**VERTINIMO APLANKO PANAUDOJIMO GALIMYBĖS**

6.Vertinimo aplankas gali būti naudojamas individualiuose pokalbiuose, kuriuose aptariama mokymosi pažanga, asmeninių kompetencijų ugdymas(is), numatomi tolimesni siekiai, priimami susitarimai:

6.1.klasės vadovo– mokinio;

6.2.klasės vadovo– mokinio, tėvo (globėjo, rūpintojo);

6.3.mokinio–dalyko mokytojo;

6.4.mokinio– administracijos atstovo.

**IV SKYRIUS**

**VERTINIMO APLANKO KŪRIMO PROCESAS**

7.Kuriant Vertinimo aplanką su mokiniais svarbu aptarti :

7.1. kas yra Vertinimo aplankas ir kodėl jį verta naudoti;

7.2.kokie įrodymai bus kaupiami aplanke;

7.3. kaip ir kada pažangos įrodymai bus atrenkami ir dedami į Vertinimo aplanką;

7.4. koks bus mokytojų, tėvų (globėjų, rūpintojų) indėlis į aplanko kūrimą;

7.5. kaip dažnai mokiniai gaus grįžtamąjį ryšį iš klasės vadovo, mokytojo;

8.Užbaigus ugdymo programą Vertinimo aplanko kūrimas tęsiamas aukštesnėje ugdymo programos pakopoje toje pačioje ar kitoje Kazlų Rūdos savivaldybės švietimo įstaigoje.

9.Pereidamas į kitą švietimo įstaigą vaikas/ mokinys, pristatydamas save ir savo darbus, su Vertinimo aplanku gali supažindinti įstaigos, kurioje tęsia mokymąsi, grupės auklėtoją/klasės vadovą.

**V SKYRIUS**

**VERTINIMO APLANKO STRUKTŪRA**

10.Rekomenduojamos temos:

10.1.ikimokyklinio ir priešmokyklinio ugdymo grupėse:

*Aš. Mano šeima. Mano draugai.*

10.2.1–4 klasėse*:*

*Aš ir mano šeima. Aš ir mano draugai. Aš ir mano mokykla. Savęs pažinimas ir santykiai artimoje aplinkoje. Vertybių ugdymas. Refleksija.*

10.3.5–6 klasėse:

*Kas aš esu? Mano šeima. Stipriosios ir silpnosios mano pusės. Mano charakteris. Savęs atskleidimas. Saviraiška. Savigarba. Atvirumas sau. Empatija. Emocijų raiška. Mergaitės ir berniukai – skirtingi, bet lygūs. Mano svajonės ir tikslai.*

10.4.7–8 klasėse:

*Pozityvus ir negatyvus mąstymas. Savivertė ir jos ugdymas. Savęs pristatymas. Kontakto užmezgimas. Argumentų pateikimas. Kritikos išsakymas ir priėmimas. Tinkama diskusija.*

*Mano emocijos ir jų valdymas. Reakcija į kitų žmonių emocijas. Konfliktinės situacijos. Konfliktų valdymas. Pakantumas kitokiai nuomonei. Gebėjimas atleisti kitiems jų klaidas. Nusiteikimas kompromisams. Visuotinai priimtos moralės nuostatos.*

10.5.9–10 klasėse:

*Pasitikėjimas savimi. Tikėjimas, kad gali sėkmingai ką nors padaryti. Vidinė harmonija. Laisvė ir savarankiškumas. Sprendimų ir poelgių laisvumas. Požiūrių platumas. Gebėjimas suprasti kito požiūrį. Tikslų kėlimas, kryptingas jų siekimas.*

10.6. 11–12 klasėse:

*Įsivertinimas ir asmeninė atsakomybė.*

11. Rekomenduojamos priemonės:

11.1. ikimokyklinio ir priešmokyklinio ugdymo grupėse:

*Piešiniai.*

*Įdomūs posakiai, mintys.*

*Ikimokyklinio amžiaus Vaiko pažinimo ir ugdymo pasiekimų vertinimas.*

*Priešmokyklinio amžiaus Vaiko pasiekimų aprašas.*

*Diplomai, padėkos.*

11.2**.**1–4 klasėse:

*Kūrybiniai darbai.*

*Asmeninės ypatybės ir interesai.*

*Aprašai.*

*Pažymėjimai, padėkos, diplomai.*

11.3. 5–6 klasės:

*Aprašai.*

*Asmeninės ypatybės ir interesai.*

*Kūrybiniai darbai.*

*Pasiekimų ir pažangos suvestinės.*

*Refleksija. Tikslai.*

*Pažymėjimai, padėkos, diplomai.*

11.4. 7–10 klasės:

*Pasiekimų ir pažangos suvestinės.*

*Asmeninės ypatybės ir interesai.*

*Kūrybiniai darbai.*

*Individuali veikla. Savanorystė.*

*Refleksija. Tikslai.*

*Pažymėjimai, padėkos, diplomai.*

11.5. 11–12 klasės:

*Asmeninio pobūdžio informacija (CV).*

*Pasiekimų ir pažangos suvestinės.*

*Refleksija. Tikslai.*

*Pažymėjimai, padėkos, diplomai.*

**VI SKYRIUS**

**BAIGIAMOSIOS NUOSTATOS**

12.Švietimo įstaigos, atsižvelgdamos į Rekomendacijas Kazlų Rūdos savivaldybės švietimo įstaigų vaikų/mokinių kompetencijų vertinimo aplankui rengti, parengia švietimo įstaigos Vaikų/mokinių kompetencijų vertinimo aplanko rengimo tvarkos aprašą.

13.Vertinimo aplankas sukurtas įgyvendinant LL3 Kazlų Rūdos pokyčio projektą „Reguliarus bendradarbiavimas stiprinant refleksijos įgūdžius – sėkmingo mokymo(si) prielaida“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_